KIRJALLINEN KYSYMYS E-2400/01 esittäjä(t): Erik Meijer (GUE/NGL) komissiolle. Marokon painostus alentaa EU:n jäsenvaltion kansalaisuutta olevien naisten avioliittoikää viiteentoista vuoteen.



Virallinen lehti nro 115 E , 16/05/2002 s. 0074 - 0075



KIRJALLINEN KYSYMYS E-2400/01 esittäjä(t): Erik Meijer (GUE/NGL) komissiolle (20. elokuuta 2001) Aihe: Marokon painostus alentaa EU:n jäsenvaltion kansalaisuutta olevien naisten avioliittoikää viiteentoista vuoteen 1. Onko komissio tietoinen, että Marokon kansallisuutta koskevan lainsäädännön mukaan marokkolaista alkuperää olevien EU:n jäsenvaltioiden asukkaat, jotka ovat saaneet kyseisen EU:n jäsenvaltion kansallisuuden, ja heidän lapsensa ovat aina myös Marokon kansalaisia? 2. Onko komissio lisäksi tietoinen, että tämän kansallisuuslain seurauksena on, että näihin EU:n jäsenvaltion kansallisuuden saaneisiin asukkaisiin sovelletaan yhä marokkolaista perheoikeutta, joka ei tunnusta avioliittoa ja avioeroa koskevia ulkomaisia menettelyjä? 3. Onko komissio tietoinen Marokon Alankomaihin kohdistamasta paineesta soveltaa kaikkiin Marokon kansalaisuutta oleviin henkilöihin marokkolaista perheoikeutta, jonka mukaan miehet kuten alankomaalaisetkin voivat mennä naimisiin täytettyään 18 vuotta, kun taas naiset voivat mennä naimisiin jo 15 vuotta täytettyään? 4. Onko EU:ssa jäsenvaltioita, joissa miesten ja naisten sallittu avioliittoikä vaihtelee? Mitkä jäsenvaltiot ovat kyseessä ja mitkä ovat niissä sovellettavat alaikärajat? 5. Ovatko muut jäsenvaltiot ja erityisesti ne, joissa on paljon marokkolaista alkuperää olevia asukkaita, kuten Ranska, Belgia ja Espanja, saaneet vastaavan pyynnön Marokon hallitukselta? Mitkä jäsenvaltiot ovat noudattaneet tätä pyyntöä tai aikovat tehdä näin? 6. Katsooko komissiokin, että näiden Marokon toiveiden toteuttaminen helpottaisi vanhempien järjestämiä nuorten tyttöjen avioliittoja, jotka on kielletty lastensuojelua koskevissa kansainvälisissä sopimuksissa, ja että tasa-arvon ja naisten valinnanvapauden näkökulmasta ei ole toivottavaa sallia naisille liian alhaista tai miehiä alhaisempaa avioliittoikää? 7. Onko komissio tietoinen, että Marokon viranomaiset esittivät naisten ja ihmisoikeusjärjestöjen painostuksesta maaliskuussa 1999 toimintaohjelman, jossa mainitaan tyttöjen avioliittoiän nostaminen 15:stä 18:aan vuoteen, ja että erityiskomitea on jo toiminut parin kuukauden ajan mahdollisen muutoksen aikaansaamiseksi? 8. Onko komissio valmis edistämään EU:n jäsenvaltioiden suhteen koordinoituja toimia Marokon kansallisuus- ja perheoikeudesta EU:n jäsenvaltioiden kansalaisille aiheutuvien kielteisten seurausten inventoimiseksi, peruslähtökohtanaan miesten ja naisten tasa-arvo ja itsemääräämisoikeus, ja yhdistämään nämä tiedot mahdollisia jäsenvaltioiden ja Marokon hallituksen välisiä neuvotteluja varten? Christopher Pattenin komission puolesta antama vastaus (15. lokakuuta 2001) 1., 2. ja 3. Komissio ei ole ollut tähän mennessä tietoinen Marokon ja jonkin EU:n jäsenvaltion kaksoiskansalaisuuden eikä marokkolaisen perheoikeuden kaksoiskansalaisuuden omaaviin kansalaisiin soveltamisen yksityiskohtaisista säännöistä sen enempää kuin Marokon Alankomaihin kohdistamasta painostuksestakaan alentaa Alankomaiden alueella olevien tyttöjen avioliittoikää 18 vuodesta 15 vuoteen. 4., 5. ja 8. Kehotamme arvoisaa parlamentin jäsentä kääntymään kysymyksineen neuvoston puoleen, koska ne eivät kuulu komission toimivaltaan. 6. Komissio on sitä mieltä, että parhaillaan käynnissä olevassa naisten asemaa Marokossa koskevassa tarkastelussa otetaan huomioon lastensuojelua koskevat kansainväliset yleissopimukset. 7. Komissio on täysin tietoinen Marokon hallituksen aikeista, jotka koskevat toimintasuunnitelmaa naisten ottamisesta mukaan maan kehittämiseen ja vähän aikaa sitten tapahtuneesta naisen henkilöstatuuttia tarkastelevan neuvoa-antavan komitean perustamisesta. Komissio tuki Marokon hallituksen pyrkimyksiä naisen aseman parantamiseksi 9. lokakuuta 2000 Luxemburgissa pidetyssä ensimmäisessä assosiaationeuvoston kokouksessa(1) ja tulee tekemään samoin lokakuussa 2001 pidettävässä toisessa assosiaationeuvoston kokouksessa. (1) Euroopan unioni ja Marokko ovat allekirjoittaneet assosiaatiosopimuksen, joka tuli voimaan 1. maaliskuuta 2000 EYVL L 70, 18.3.2000.